ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3852/98

υποβολή: Jannis Sakellariou (PSE) προς την Επιτροπή

(4 Ιανουαρίου 1999)

Θέμα: Προβλεπόμενες πιστώσεις για το πρόγραμμα BISTRO - αποδέκτες στο πλαίσιο του προγράμματος TACIS-LIEN

1. Μπορεί η Επιτροπή να παράσχει στοιχεία σχετικά με τις πιστώσεις που προβλέπονται για το πρόγραμμα BISTRO για τα έτη 1998 και 1999; Ιδιαιτέρως, σε ποιό ύψος ανέρχονται οι πιστώσεις που δεν έχουν ακόμη αναληφθεί;

2. Μπορεί η Επιτροπή να ανακοινώσει τον συνολικό αριθμό των υποψηφίων που προσπάθησαν να λάβουν ενίσχυση στο πλαίσιο του προγράμματος BISTRO το 1998; Ποιό είναι το μέσον ποσόν ενίσχυσης που χορηγήθηκε ανά αίτηση;

3. Πώς κατανέμονται οι εγκριθείσες αιτήσεις ανά φορέα και ανά ΜΚΟ στα επιμέρους κράτη μέλη;

4. Είναι δυνατόν να ζητηθεί χρηματοδοτική ενίσχυση για έργα με εταίρους από το Καζακστάν στο πλαίσιο του προγράμματος TACIS-LIEN;

5. Εάν όχι, πώς εξηγεί η Επιτροπή το γεγονός ότι μέλη της αντιπροσωπείας της στο Καζακστάν συστήνουν σε Γερμανούς υποψηφίους να ζητήσουν πιστώσεις για έργα με εταίρους από το Καζακστάν στο πλαίσιο του προγράμματος TACIS-LIEN, αν και οι σχετικές οδηγίες του προγράμματος TACIS-LIEN ορίζουν ότι για το Καζακστάν δεν προβλέπεται προϋπολογισμός LIEN και επομένως οποιαδήποτε αίτηση είναι καταδικασμένη να απορριφθεί;

Απάντηση του κ. Van den Broek εξ ονόματος της Επιτροπής

(4 Φεβρουαρίου 1999)

1. Ο προϋπολογισμός για το πρόγραμμα δράσης Bistro στο Καζακστάν ανερχόταν το 1996-1997 σε 1 εκατομμύριο ECU. To μισό εκατομμύριο ECU εξακολουθεί να είναι ακόμη διαθέσιμο. Το νέο πρόγραμμα δράσης εξακολουθεί να βρίσκεται στο στάδιο των διαπραγματεύσεων. Δεν μπορεί, λοιπόν, να δοθεί προς το παρόν κανένα στοιχείο για τον προϋπολογισμό.

2. Το πρόγραμμα Bistro διαχειρίζεται αντιπροσωπεία της Επιτροπής στο Alma Aty στην οποία έχουν υποβληθεί μέχρι σήμερα 34 αιτήσεις. Εννέα από αυτές έχουν εγκριθεί. Ο μέσος προϋπολογισμός για το πρόγραμμα Bistro ανέρχεται σε 44 000 [fmxeuro].

3. Από τα νέα εγκεκριμένα σχέδια, θα εφαρμοστούν από θεσμικά όργανα του Καζακστάν. Τα υπόλοιπα έξι σχέδια θα εφαρμοστούν από τέσσερα κράτη μέλη: (Γερμανία 2, Γαλλία 1, Κάτω Χώρες 1 και Ηνωμένο Βασίλειο 2).

4. Ναι, είναι δυνατό να ζητηθεί η χρηματοδότηση έργων με εταίρους από το Καζακστάν.

5. Η αντιπροσωπεία της Επιτροπής στο Alma Aty είναι αρμόδια για την παροχή πληροφοριών σχετικά με τον τρόπο έγκρισης ενίσχυσης στο πλαίσιο του TACIS για όλα τα διαθέσιμα μέσα. Υπάρχουν δύο έργα LIEN σε εξέλιξη στο Καζακστάν που έχουν χρηματοδοτηθεί στο πλαίσιο του προγράμματος του 1997.
ΓΡΑΠΤΗ ΕΡΩΤΗΣΗ E-2241/98

υποβολή: Allan Macartney (ARE) προς την Επιτροπή

(16 Ιουλίου 1998)

Θέμα: Ανθρώπινα δικαιώματα στην Κίνα

Επισημαίνοντας τη θέση που έλαβε η Ευρωπαϊκή Ένωση στην ετήσια συνεδρίαση της Επιτροπής Ανθρωπίνων Δικαιωμάτων στη Γενεύη κατά την 50η επέτειο της Παγκόσμιας Διακήρυξης των Δικαιωμάτων του Ανθρώπου, θεωρεί η Επιτροπή ότι η Ευρωπαϊκή Ένωση ασκεί τη μέγιστη δυνατή πίεση στην Κίνα προκειμένου να την υποχρεώσει να βελτιώσει τις επιδόσεις της όσον αφορά τα ανθρώπινα δικαιώματα;

Τι μέτρα λαμβάνει η Επιτροπή προκειμένου να εποπτεύσει τις παραβιάσεις των ανθρωπίνων δικαιωμάτων στην Κίνα; Έχει η Επιτροπή αναπτύξει κάποια πρωτοβουλία όσον αφορά τις σχέσεις με τις κινεζικές αρχές προκειμένου να προωθήσει την παγκοσμιότητα των ανθρωπίνων δικαιωμάτων;

Απάντηση του Sir Leon Brittan εξ ονόματος της Επιτροπής

(8 Σεπτεμβρίου 1998)

Από τον Οκτώβριο του 1997 η Ευρωπαϊκή Ένωση και η Κίνα έχουν αρχίσει μια σειρά τακτικών και διεξοδικών συναντήσεων που καλύπτουν όλους τους τομείς των ανθρωπίνων δικαιωμάτων στην Κίνα. Ακόμα και τα πιο ευαίσθητα θέματα έχουν καλυφθεί από το διάλογο ο οποίος υποστηρίζεται από ορισμένα κοινοτικώς χρηματοδοτούμενα προγράμματα που αποβλέπουν στην παροχή συνδρομής για την ενίσχυση του σεβασμού των ανθρωπίνων δικαιωμάτων στην Κίνα. Επιπλέον, η Επιτροπή δράττεται κάθε ευκαιρίας για να θίξει τη δυσχερή κατάσταση των φυλακισμένων διαφωνούντων στην Κίνα.

Η Επιτροπή είχε πάντα επιδείξει ιδιαίτερη έμφαση στην καθολικότητα των ανθρωπίνων δικαιωμάτων σε όλες τις συζητήσεις με την κινεζική πλευρά. Δέχθηκε ευμενώς την υπογραφή από την Κίνα της σύμβασης των Ηνωμένων Εθνών για τα οικονομικά, κοινωνικά και πολιτιστικά δικαιώματα και εξακολουθεί να ασκεί πιέσεις στην Κίνα να κυρώσει όσο είναι δυνατόν ταχύτερα τη σύμβαση αυτή καθώς επίσης να υπογράψει ταχέως τη σύμβαση των Ηνωμένων Εθνών για τα αστικά και πολιτικά δικαιώματα, Πράγματι, αναπτύσσονται διάφορα μέτρα που θα καταστήσουν διαθέσιμη στις κινεζικές αρχές την ευρωπαϊκή εμπειρία να παρέχει βοήθεια με στόχο την πλήρη προσχώρηση της Κίνας στους διεθνείς κανόνες και τα διεθνή πρότυπα για τα ανθρώπινα δικαιώματα.

Η κατάσταση των ανθρωπίνων δικαιωμάτων στην Κίνα ελέγχεται συνεχώς τόσο από την Επιτροπή όσο και από τα κράτη μέλη.

Αποτελεί σταθερή θέση της Επιτροπής ότι μια πολιτική που βασίζεται σε παρόμοια συμπαγή μέτρα είναι ο πιο αποτελεσματικός τρόπος να πιεσθούν οι κινεζικές αρχές να κάνουν επιπλέον βήματα προς τη σωστή κατεύθυνση προς τον πλήρη σεβασμό των ανθρωπίνων δικαιωμάτων.
ΓΡΑΠΤΗ ΕΡΩΤΗΣΗ E-3956/98

υποβολή: Concepció Ferrer (PPE) προς την Επιτροπή

(4 Ιανουαρίου 1999)

Θέμα: Τήρηση του κώδικα δεοντολογίας για τις εξαγωγές όπλων

Απο πρόσφατη μελέτη του κατόχου της έδρας της Unesco για την ειρήνη και τα ανθρώπινα δικαιώματα του Αυτόνομου Πανεπιστημίου της Βαρκελώνης σχετικά με την τήρηση του κώδικα δεοντολογίας της ΕΕ για τις εξαγωγές όπλων, προκύπτει ότι η Ισπανία πούλησε όπλα αξίας 23.000 εκατ. πεσετών σε 23 χώρες που δεν πληρούν τις προϋποθέσεις του κώδικα αυτού.

Γνωρίζει η Επιτροπή την ύπαρξη της εν λόγω μελέτης; Γνωρίζει η Επιτροπή αν και άλλα κράτη μέλη παραβιάζουν επίσης τις διατάξεις του κώδικα δεοντολογίας; Σκοπεύει να λάβει κάποιο μέτρο προκειμένου να ευαισθητοποιήσει τα κράτη μέλη όσον αφορά την ανάγκη να τηρούν τις δεσμεύσεις που ανέλαβαν υπογράφοντας τον προαναφερθέντα κώδικα;

Απάντηση του κ. van den Broek εξ ονόματος της Επιτροπής

(28 Ιανουαρίου 1999)

Η Επιτροπή δεν έχει γνώση της έκθεσης που ανέφερε το Αξιότιμο Μέλος του Κοινοβουλίου.

Η Επιτροπή δεν έχει άμεση ευθύνη όσον αφορά τις εξαγωγές όπλων τις οποίες επιτρέπουν τα κράτη μέλη. Ωστόσο, τα κράτη μέλη, επειδή έχουν πρόσφατα υιοθετήσει τον κώδικα συμπεριφοράς για τις εξαγωγές όπλων, έχουν αναλάβει την υποχρέωση της αυστηρής εφαρμογής των κριτηρίων, αρχών και διαδικασιών του. Η Επιτροπή θα συνεχίσει να συμβάλει στις σχετικές συναντήσεις ώστε να ενθαρρύνει τα κράτη μέλη προς αυτήν την κατεύθυνση.
ΓΡΑΠΤΗ ΕΡΩΤΗΣΗ E-4027/98

υποβολή: Leonie van Bladel (UPE) προς το Συμβούλιο

(11 Ιανουαρίου 1999)

Θέμα: Έξοδα συνδεδεμένα με την εισαγωγή του ευρώ

1. Έχει λάβει γνώση το Συμβούλιο των Υπουργών του γεγονότος ότι οι τράπεζες, με αφορμή την εισαγωγή του ευρώ, επιβαρύνουν τους πελάτες τους με ποσό ύψους πέντε ολλανδικών φιορινίων για την ανάληψη χρημάτων από χρηματοθυρίδα στο εξωτερικό;

2. Είναι επίσης ενήμερο το Συμβούλιο ότι η επιβάρυνση για κάθε ανάληψη χρημάτων από χρηματοθυρίδες στο εσωτερικό ανέρχεται σε 50 σεντς;

3. Συνειδητοποιεί άραγε το Συμβούλιο ότι εξ αιτίας των πέντε αυτών φιορινίων οι πελάτες των τραπεζών που βρίσκονται στο εξωτερικό αναγκάζονται να αναλαμβάνουν μεγαλύτερα ποσά για να περιορίσουν τα έξοδα; Πράγματι, για την ανάληψη 500 φιορινίων το κόστος ανέρχεται σε πέντε φιορίνια, ενώ για πέντε φορές 100 φιορίνια το κόστος ανέρχεται σε 25 φιορίνια.

4. Δεν πιστεύει άραγε το Συμβούλιο των Υπουργών ότι κατ' αυτόν τον τρόπο δεν προωθείται η ασφάλεια των πολιτών, λαμβανομένης υπόψη της ανάληψης μεγαλύτερων ποσών στο εξωτερικό για τον περιορισμό των εξόδων;

5. Είναι διατεθειμένο το Συμβούλιο, λαμβάνοντας υπόψη την ενιαία τιμή που επιβάλλουν όλες οι τράπεζες, να εξετάσει μήπως πρόκειται για δημιουργία καρτέλ ή για κατάχρηση μονοπωλιακής θέσης από τις τράπεζες;

6. Εάν ναι, ποια μέτρα προτίθεται το Συμβούλιο των Υπουργών να λάβει για την αντιμετώπιση της κατάστασης αυτής;
ΓΡΑΠΤΗ ΕΡΩΤΗΣΗ E-2876/98

υποβολή: Marjo Matikainen-Kallström (PPE) προς την Επιτροπή

(28 Σεπτεμβρίου 1998)

Θέμα: Πράσινη Βίβλος για τον αθλητισμό

Στην απάντηση του Επιτρόπου κ. Marcelino Oreja στη σχετική με τη θέση του αθλητισμού στην Ένωση γραπτή ερώτησή μου (Ε-3426/97)(1) της 27.11.1997, διαπιστώνεται ότι η Επιτροπή προτίθεται να εγκρίνει σχετική με τον αθλητισμό ανακοίνωση προ του Αυγούστου 1998. Στην εν λόγω απάντηση αποκαλύπτεται και η πρόθεση για έκδοση Πράσινης Βίβλου μετά την έγκριση της προαναφερθείσας ανακοίνωσης.

Αναφορικά με τα ανωτέρω ερωτώ. Έχει εγκρίνει η Επιτροπή την εν λόγω ανακοίνωση και, εάν ναι, σε ποιες ενέργειες έχει προβεί με στόχο την εκπόνηση Πράσινης Βίβλου για τον αθλητισμό;

Απάντηση του κ. Oreja εξ ονόματος της Επιτροπής

(14 Δεκεμβρίου 1998)

Κατά την 8η σύνοδο του Ευρωπαϊκού Φόρουμ Αθλητισμού, οι υπηρεσίες της Επιτροπής υπέβαλαν στις αθλητικές οργανώσεις δύο έγγραφα.

Το πρώτο, "Εξέλιξη και προοπτικές της κοινοτικής δράσης στον τομέα του αθλητισμού", εξηγεί τον τρόπο με τον οποίο η Επιτροπή αντιμετωπίζει τον αθλητισμό στο πλαίσιο των αρμοδιοτήτων της.

Το δεύτερο, "Το ευρωπαϊκό πρότυπο του αθλητισμού", είναι ένα συμβουλευτικό έγγραφο για τα ζητήματα που έχουν σχέση με την ανάπτυξη του αθλητισμού στην Ευρώπη.

Οι απαντήσεις των αθλητικών οργανώσεων θα χρησιμεύσουν για την προπαρασκευή της Ευρωπαϊκής Διάσκεψης Αθλητισμού που η Επιτροπή προβλέπει να διοργανώσει την πρώτη εβδομάδα του Μαΐου 1999 στην Ολυμπία.

(1) ΕΕ C 134 της 30.4.1998, σελ. 162.
ΓΡΑΠΤΗ ΕΡΩΤΗΣΗ E-4075/98

υποβολή: Werner Langen (PPE) προς την Επιτροπή

(14 Ιανουαρίου 1999)

Θέμα: Ενισχύσεις της Ευρωπαïκής Ένωσης για το ομόσπονδο κρατίδιο Ρηνανίας - Παλατινάτου κατά την χρονική περίοδο 1994-1998

Μπορεί να ανακοινώσει η Επιτροπή ποιές είναι οι ενισχύσεις που εισέρρευσαν κατά τη χρονική περίοδο 1994 και 1998 από κονδύλια της Ευρωπαϊκής Ένωσης στο ομόσπονδο κρατίδιο της Ρινανίας Παλατινάτου, ποιοί ήσαν οι λήπτες καθώς και πόσα άτομα και σε ποιούς τομείς απόκτησαν θέσεις απασχόλησης κατόπιν αυτών των ενισχύσεων;

Ποιές πιστώσεις καταβλήθηκαν, ιδίως από τα προγράμματα:

- ΚΟΝVΕR

- στον τομέα της γεωργίας

- στον τομέα ΕΓΤΠΕ

- στον τομέα της παιδείας

- στον τομέα της νεότητας

- στον τομέα του πολιτισμού

- στον τομέα της έρευνας και τεχνολογίας

- στον τομέα της πανεπιστημιάς εκπαίδευσης

- στον τομέα της οικονομίας

- στον τομέα της περιφερειακής ανάπτυξης και των διαρθρωτικών ταμείων καθώς και

- στον κοινωνικό τομέα;

Απάντηση του κ. Santer εξ ονόματος της Επιτροπής

(25 Φεβρουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3557/98

υποβολή: Amedeo Amadeo (NI) προς την Επιτροπή

(1 Δεκεμβρίου 1998)

Θέμα: Διαδικασίες και μέσα για την ανάπτυξη των δικτύων ενημέρωσης και αξιοποίηση των προγραμμάτων έρευνας και τεχνολογικής ανάπτυξης που εφαρμόζονται στην Ευρώπη

Σε σχέση με το ζήτημα "διαδικασίες και μέσα για την ενεργοποίηση των δικτύων ενημέρωσης και αξιοποίησης των προγραμμάτων ΕΤΑ που εφαρμόζονται στην Ευρώπη" (έγγρ. CES 965/98) και με αναφορά στα κοινοτικά δίκτυα ενημέρωσης/παρακολούθησης, αφενός, και αξιολόγησης, αφετέρου, ζητείται από την Επιτροπή να εξασφαλίσει έναν καλύτερο συντονισμό μέσω της αναγκαίας συμπληρωματικότητας.

Η Επιτροπή πρέπει να εντάξει τα εν λόγω μέτρα σε έναν ευρύτερο μηχανισμό υποστήριξης της επικοινωνίας και να τα προσανατολίσει στη βάση των αναγκών των χρηστών, αντί να τα χρησιμοποιεί ως δίκτυα διαφήμησης των πολιτικών της.

Κοινή απάντηση

του κ. Bangemann εξ ονόματος της Επιτροπής

στις γραπτές ερωτήσεις E-3524/98 και E-3557/98

(18 Ιανουαρίου 1999)

Η Επιτροπή αποδίδει μεγάλη σημασία στον συντονισμό και στον εξορθολογισμό των δικτύων πληροφοριών, συνδρομής και αξιοποίησης των Ευρωπαϊκών προγραμμάτων έρευνας και τεχνολογικής ανάπτυξης (ΕΤΑ).

Το πέμπτο πρόγραμμα-πλαίσιο ανάπτυξης προβλέπει σειρά πρωτοβουλιών συντονισμού και εξορθολογισμού των δικτύων πληροφοριών, καθώς και αξιοποίησης, λαμβανομένων ιδιαιτέρως υπόψει των απαιτήσεων των χρηστών και του διαμεσολαβητικού ρόλου των εν λόγω δικτύων. Οι πρωτοβουλίες αυτές θα υλοποιηθούν, κατέφαρμογήν της επικουρικότητας, σε συνεργασία με τα κράτη μέλη, προκειμένου να επιτευχθούν οι καλύτερες δυνατές συνέργειες στην Κοινότητα.

Θα θεσπιστεί στενή συνεργασία με άλλα κοινοτικά δίκτυα που παρουσιάζουν συνέργειες και που έχουν δημιουργηθεί στο πλαίσιο πολιτικών συνδρομής των μικρών και μεσαίων επιχειρήσεων (ΜΜΕ) και της περιφερειακής ανάπτυξης.

Όλα αυτά τα στοιχεία εξασφαλίζουν μία συνολική κοινοτική στρατηγική στον τομέα των πληροφοριών, της συνδρομής και αξιοποίησης των προγραμμάτων έρευνας, καθώς και έναν αποτελεσματικό δεσμό με τα μέσα άλλων κοινοτικών πολιτικών, όπως τα διαρθρωτικά ταμεία και το πρόγραμμα δράσεως υπέρ των ΜΜΕ.
ΓΡΑΠΤΗ ΕΡΩΤΗΣΗ P-3174/98

υποβολή: Michel Scarbonchi (ARE) προς την Επιτροπή

(12 Οκτωβρίου 1998)

Θέμα: Συνεργασία της Ευρωπαïκής Ένωσης με το Κονγκό-Μπραζαβίλ

Θα μπορούσε η Επιτροπή να δώσει λεπτομερή στοιχεία για την κατάσταση της συνεργασίας μεταξύ της Ευρωπαϊκής Ένωσης και του Κονγκό-Μπραζαβίλ από το 1994, τόσο μέσω του ΕΤΑ όσο και μέσω του κοινοτικού προϋπολογισμού; Ποιοί είναι εξάλλου οι όροι από τους οποίους εξαρτά την επανάληψη της συνεργασίας με αυτή τη χώρα στο πλαίσιο της Σύμβασης του Λομέ;

Απάντηση του κ. Pinheiro εξ ονόματος της Επιτροπής

(6 Νοεμβρίου 1998)

Η συνεργασία της Ένωσης με το Κονγκό-Μπραζαβίλ έπρεπε να διακοπεί για λόγους ασφάλειας κατά τον εμφύλιο πόλεμο. Η Ένωση έλαβε θέση έναντι του εμφυλίου αυτού πολέμου και της εγκαθίδρυσης του νέου καθεστώτος, με δήλωσή της στις 3 Νοεμβρίου 1997. Με την ευκαιρία αυτή, υπενθύμισε ότι η επανάληψη της συνεργασίας θα εξαρτηθεί από την πρόοδο που θα σημειωθεί σε επίπεδο εθνικής συμφιλίωσης και νομιμοποίησης των αρχών.

Έκτοτε σημειώθηκαν πρόοδοι, όπως ο σχηματισμός κυβέρνησης εθνικής ενότητας, η διοργάνωση εθνικού φόρουμ για την ενότητα, τη δημοκρατία και την ανασυγκρότηση, ο καθορισμός μεταβατικής περιόδου τριών ετών που αναμένεται να τερματισθεί με τη διεξαγωγή προεδρικών και βουλευτικών εκλογών το έτος 2000, και η σύσταση εθνικού συμβουλίου μετάβασης ως νομοθετικού οργάνου.

Η Κοινότητα έθεσε σε εφαρμογή ανθρωπιστική βοήθεια ύψους 12 εκατ. ECU. Μέχρι το τέλος του έτους, η Επιτροπή προβλέπει τη χορήγηση συμπληρωματικής ανθρωπιστικής βοήθειας ύψους 1,2 εκατ. ECU. Λαμβάνοντας υπόψη την πρόοδο που σημειώθηκε σε θέματα εθνικής συμφιλίωσης και εκδημοκρατισμού, η Επιτροπή επέτρεψε την επανάληψη της πλειονότητας των έργων στο πλαίσιο του 7ου Ευρωπαϊκού Ταμείου Ανάπτυξης (ΕΤΑ), αποδίδοντας προτεραιότητα στις ενέργειες προς άμεσο όφελος των πληθυσμών που υπήρξαν θύματα των συγκρούσεων και στην κάλυψη των αναγκών αποκατάστασης. Ο προγραμματισμός του 8ου ΕΤΑ θα εξετασθεί μόλις διευκρινισθούν οι τομεακές προτεραιότητες και πολιτικές του Κονγκό.

Οι αναλήψεις υποχρεώσεων υπέρ του Κονγκό στο πλαίσιο της κοινοτικής συνεργασίας κατά τη διάρκεια των ετών 1994-1998, ανέρχονται συνολικά σε 54,8 εκατ. ECU εκ των οποίων 40,6 εκατ. ECU αναλήφθησαν στο πλαίσιο του εθνικού ενδεικτικού προγράμματος (39,1) και του περιφερειακού ενδεικτικού προγράμματος (1,5), 12 εκατ. ECU στο πλαίσιο της ανθρωπιστικής βοήθειας και 2,2 εκατ. ECU στο πλαίσιο του κοινοτικού προϋπολογισμού. Λεπτομερής κατάσταση των αναλήψεων υποχρεώσεων διαβιβάζεται απευθείας στο αξιότιμο μέλος και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-3340/98

υποβολή: Anita Pollack (PSE) προς την Επιτροπή

(10 Νοεμβρίου 1998)

Θέμα: Bhopal

Δεκατέσσερα χρόνια μετά την τραγωδία του Bhopal στην Ινδία πεθαίνουν κάθε μήνα 10-15 άτομα μεταξύ των πληγέντων ενώ σταμάτησε να παρέχεται ιατρική περίθαλψη και η εταιρεία Union Carbide δεν έχει ακόμη καταβάλει επαρκείς αποζημιώσεις. Είναι η Επιτροπή ενήμερη των προβλημάτων που εξακολουθούν να υφίστανται, όπως η έλλειψη φαρμάκων, καθαρού πόσιμου νερού και υγειονομικών εγκαταστάσεων, η παρουσία στα πηγάδια της κοινότητας τοξικών χημικών ουσιών και το κλείσιμο του κέντρου κατάρτισης γυναικών; Διαθέτει η Επιτροπή κάποιο πρόγραμμα για την παροχή βοήθειας στην προκείμενη περίπτωση;

Απάντηση του κυρίουMarín εξ ονόματος της Επιτροπής

(9 Δεκεμβρίου 1998)

Η Επιτροπή είναι από αρκετό καιρό ενήμερη των καταστροφών στο Bhopal και των τραγικών συνεπειών που είχε για τους κατοίκους της περιοχής. Είχε τηρηθεί ενήμερη της καταστάσεως τόσο μέσω του τοπικού και του διεθνούς τύπου όσο και μέσω της αντιπροσωπείας της στην Ινδία. Όμως η Επιτροπή δεν έχει λάβει προτάσεις για κάποιο σχέδιο ειδικά για την περιοχή του Bhopal ούτε από τις ινδικές αρχές ούτε από τις μη κυβερνητικές οργανώσεις (ΜΚΟ). Οι ΜΚΟ που εργάζονται στην περιοχή του Bhopal ενδέχεται να υποβάλουν προτάσεις σχεδίων για συγχρηματοδότηση από την Επιτροπή σύμφωνα με την αποκεντρωμένη δυνατότητα υποστήριξης των ΜΚΟ (γραμμή του προϋπολογισμού B7-6000). Οι προτάσεις του είδους αυτού θα εξετασθούν όπως όλες οι άλλες μέσα στα πλαίσια των παραμέτρων της δυνατότητας αυτής.

Σύμφωνα με τις πληροφορίες που διαθέτει η Επιτροπή, η διανομή της συμφωνηθείσας αντιστάθμισης προς τα θύματα της καταστροφής του Bhopal αποδείχθηκε εξαιρετικά πολύπλοκη και χρονοβόρος. Δεν μπορεί να εξαιρεθεί ότι κάθε μελλοντική βοήθεια ενδέχεται να επηρεασθεί παρόμοια.

Η Επιτροπή παρέχει ήδη αναπτυξιακή βοήθεια με σκοπό την ανθρώπινη ευημερία στην Ινδία: κατά το 1997 η Κοινότητα ξεκίνησε το μεγαλύτερο πρόγραμμα που είχε ποτέ χρηματοδοτηθεί σύμφωνα με τη γραμμή του προϋπολογισμού για τις υποανάπτυκτες χώρες της Ασίας και της Λατινικής Αμερικής (PVD-ALA) προς όφελος μιας μόνο αναπτυσσόμενης χώρας. Αυτό αποτελεί ένα τομεακό επενδυτικό πρόγραμμα με τίτλο "Support to health and family welfare development (στήριξη προς την υγεία και την ανάπτυξη της οικογενειακής ευημερίας)" που προσφέρει 200 εκατ. ECU σε μια περίοδο έξι ετών για να χρησιμοποιηθούν σόλόκληρη τη χώρα. Ο κύριος στόχος του είναι η παροχή υπηρεσιών για την γονιμότητα των γυναικών και την παιδική υγεία σε ομάδες που δεν είχαν έως τώρα επωφεληθεί από τις υπηρεσίες αυτές.

Η Επιτροπή είναι πάντα έτοιμη να δεχθεί περαιτέρω πληροφορίες από άτομα ή οργανώσεις για ανθρωπιστικές έκτακτες ανάγκες που επηρεάζουν την ευπάθεια στην Ινδία, καθώς επίσης και για εισηγήσεις για τον τρόπο με τον οποίο μπορούν να θιγούν τα προβλήματα αυτά, λαμβάνοντας υπόψη τους οικονομικούς περιορισμούς που επιβάλει ο κοινοτικός προϋπολογισμός.
ΓΡΑΠΤΗ ΕΡΩΤΗΣΗ E-2299/98

υποβολή: Marjo Matikainen-Kallström (PPE) προς την Επιτροπή

(22 Ιουλίου 1998)

Θέμα: Μέτρα για την αντιμετώπιση του φαινομένου του αποπληθυσμού

Στην Ευρωπαϊκή Ένωση υπάρχουν περιοχές των οποίων η ανάπτυξη απειλείται σοβαρά από το φαινόμενο του αποπληθυσμού. Σε αυτές συγκαταλέγονται, μεταξύ άλλων, και οι ακριτικές περιοχές στο βόρειο τμήμα της Ένωσης. Ο πληθυσμός συγκεντρώνεται στα αστικά κέντρα και σε άλλες πυκνοκατοικημένες περιοχές, οι οποίες αντιμετωπίζουν ολοένα και μεγαλύτερα κοινωνικά προβλήματα.

Ποιά μέτρα προτίθεται να λάβει η Επιτροπή για την ενίσχυση των υφισταμένων πολιτικών της προκειμένου να καταστεί δυνατός ο περιορισμός του δυσάρεστου αυτού φαινομένου; Με ποιόν τρόπο προτίθεται να καταστήσει η Επιτροπή αποτελεσματικότερο τον μηχανισμό χρηματοδότησης των περιοχών αυτών στο πλαίσιο της περιφερειακής πολιτικής; Τα υφιστάμενα προγράμματα έχουν γενικά αποτύχει σε ό, τι αφορά την επίτευξη του στόχου αυτού.

Απάντηση της κας Wulf-Mathies εξ ονόματος της Επιτροπής

(30 Σεπτεμβρίου 1998)

Το υψηλό επίπεδο εξωτερικής μετανάστευσης αποτελεί σημάδι έλλειψης οικονομικών ευκαιριών σε μια δεδομένη περιοχή. Μέσα στο σύνολο της Κοινότητας οι ενδείξεις πάντως είναι ότι η μετανάστευση μεταξύ περιοχών και μεταξύ κρατών μελών είναι σήμερα σε περιορισμένη κλίμακα.

Στόχο της Κοινότητας αποτελούν ιδιαίτερα οι λιγότερο εύπορες περιοχές του στόχου 1 των Διαρθρωτικών Ταμείων, το πρόβλημα των αγροτικών περιοχών του στόχου 5β και οι λιγότερο κατοικημένες περιοχές του στόχου 6. Αυτές είναι οι περιοχές που κινδυνεύουν περισσότερο από την εξωτερική μετανάστευση ειδικά των νέων και εκείνων που έχουν τα περισσότερα προσόντα και δεξιότητες. Οι πολιτικές της Κοινότητας στα πλαίσια των Διαρθρωτικών Ταμείων προσπαθούν να δημιουργήσουν νέες ευκαιρίες σε ενισχυόμενες περιοχές προς όφελος του παραμένοντος σε αυτές πληθυσμού. Τα στοιχεία δείχνουν ότι υπήρξε κάποια επιτυχία την περασμένη δεκαετία όσον αφορά τη μείωση των διαπεριφερειακών ανισορροπιών στο εισόδημα και την ανεργία. Με αυτό το πνεύμα, οι πολιτικές έχουν συνεισφέρει μαζί με τις εθνικές πολιτικές στη μείωση της κλίμακας του μεταναστευτικού ρεύματος.

Στις προτάσεις της για το μέλλον των Διαρθρωτικών Ταμείων(1), η Επιτροπή προτείνει να διατηρηθεί η ενίσχυση στις λιγότερο αναπτυγμένες περιοχές του στόχου 1 οι οποίες, στο μέλλον, θα μπορούσαν να συμπεριλάβουν τις πρώην περιοχές του στόχου 6. Εκτός από αυτές τις περιοχές, η πρόταση της Επιτροπής για ένα νέο στόχο 2 θα παρείχε στήριξη στην πραγματοποίηση της αναδιάρθρωσης των αγροτικών περιοχών για την οποία ο αποπληθυσμός έχει συμπεριληφθεί μεταξύ των επιλέξιμων κριτηρίων. Επιπλέον, οι προτάσεις της Επιτροπής για τη μεταρρύθμιση της κοινής γεωργικής πολιτικής θα επιτρέψει στις εκτός των στόχων 1 και 2 περιοχές να ενισχυθούν με τα αγροτικά αναπτυξιακά μέτρα που θα εμποδίσουν την έξοδο του πληθυσμού των περιοχών αυτών.

(1) ΕΕ C 176 της 9.6.1998.
ΓΡΑΠΤΗ ΕΡΩΤΗΣΗ E-3372/98

υποβολή: Concepció Ferrer (PPE) προς την Επιτροπή

(17 Νοεμβρίου 1998)

Θέμα: Κρίση των επιχειρήσεων της Ευρωπαïκής Ένωσης που παράγουν προïόντα με βάση το χοιρινό κρέας

Η οικονομική αστάθεια στη Ρωσία έχει προκαλέσει πολυάριθμα προβλήματα στις βιομηχανίες εκείνες επεξεργασίας προϊόντων χοιρινού κρέατος (τόσο για τους παρασκευαστές προϊόντων κρέατος όσο και για τους βυρσοδέψες) που διατηρούν τις εμπορικές σχέσεις με τη Ρωσία. Τα τελευταία πέντε χρόνια, η συγκεκριμένη χώρα τετραπλασίασε τις αγορές τροφίμων από ευρωπαϊκές επιχειρήσεις, αυξάνοντας τις κοινοτικές εξαγωγές από 218.000 εκατομμύρια πεσέτες το 1992, σε 880.000 το 1997.

Η υποτίμηση του ρουβλίου λόγω της οικονομικής κρίσης είχε ως αποτέλεσμα οι επιχειρήσεις, οι οποίες κάποτε πραγματοποιούσαν μεγάλες επενδύσεις με σκοπό να ικανοποιήσουν τη ζήτηση της ρωσικής αγοράς, να είναι αδύνατο πλέον να διατηρήσουν το συγκεκριμένο επίπεδο εξαγωγών προς τη Ρωσία, γεγονός που προκαλεί υψηλές οικονομικές απώλειες.

Λαμβάνοντας υπόψη τις επιπτώσεις που θα έχει η συγκεκριμένη κατάσταση λόγω του ενδεχομένου κλεισίματος επιχειρήσεων και της επακόλουθης αύξησης του αριθμού των ανέργων, σχεδιάζει η Επιτροπή να θέσει σε εφαρμογή κάποιο σύστημα παρέμβασης ώστε να μετριάσει την προσωρινή επίδραση που έχει στις επιχειρήσεις το κλείσιμο των συνόρων της Ρωσίας συνεπεία αυτής της κρίσης;

Δεν θεωρεί η Επιτροπή αναγκαία τη λήψη μέτρων προκειμένου να δώσει τη δυνατότητα στις πληττόμενες επιχειρήσεις να επαναδιαπραγματευτούν τις πιστώσεις ή τη χορήγηση ειδικών πιστώσεων για να μπορέσουν να ξεπεράσουν αυτή την οικονομική κάμψη;

Απάντηση του κ. Fischler εξ ονόματος της Επιτροπής

(11 Ιανουαρίου 1999)

Οι εξαγωγές χοιρινού κρέατος από την Κοινότητα στη Ρωσία αυξήθηκαν γρήγορα τα τελευταία μερικά χρόνια και το 1997 ανήλθαν στους 359 000 τόνους (βάρος προϊόντος). Το πρώτο εξάμηνο του 1998 οι εξαγωγές παρουσίαζαν ακόμη αύξηση, αλλά μειώθηκαν απότομα τον Αύγουστο μετά την οικονομική κρίση που έπληξε τη ρωσική οικονομία. Από τότε φαίνεται ότι οι εξαγωγές αποκαθίστανται αργά.

Η απότομη μείωση των εξαγωγών προς τη Ρωσία αύξησε την πίεση στην κοινοτική αγορά χοιρινού κρέατος, το οποίο ήδη είχε σημειώσει πολύ χαμηλές τιμές.

Η Επιτροπή έχει λάβει διάφορα μέτρα να ενισχύσει την ευρωπαϊκή βιομηχανία χοιρινού κρέατος για να ξεπεράσει τη δύσκολη κατάσταση. Στις 28 Σεπτεμβρίου 1998, η Επιτροπή εισήγαγε ενίσχυση για πρόγραμμα ιδιωτικής αποθεματοποίησης (πάνω από 60 000 τόνοι συμπεριελήφθησαν στο πρόγραμμα κατά τη διάρκεια των δύο πρώτων μηνών). Τον Οκτώβριο οι επιστροφές κατά την εξαγωγή ανήλθαν για τα νωπά και κατεψυγμένα προϊόντα. Το Νοέμβριο, η Επιτροπή πραγματοποίησε έξτρα αύξηση για τις επιστροφές με προορισμό τη Ρωσία (από 40 έως 70 ECU ανά 100 χιλιόγραμμα για σφάγια και ορισμένα κομμάτια).

Το Νοέμβριο επίσης, η Επιτροπή συμφώνησε για πρόγραμμα παροχής τροφίμων στη Ρωσία το οποίο περιλαμβάνει 100 000 τόνους χοιρινού κρέατος.

Τα μέτρα αυτά θα βοηθήσουν στην επανεισαγωγή της ευρωπαϊκής βιομηχανίας χοιρινού κρέατος στις ρώσικες αγορές.